七言重联句
唐·颜真卿

顷持宪简推高步，独占诗流横素波。不是中情深惠好，谁能千里远经过。诗书宛似陪康乐，少长还同宴永和。夜酌此时看碾玉，晨趋几日重鸣珂。万井更深空寂寞，千方雾起隐嵯峨。荧荧远火分渔浦，历历寒枝露鸟窠。汉朝旧学君公隐，鲁国今从弟子科。只自倾心惭煦濡，何曾将口恨蹉跎。独赏谢吟山照耀，共知殷叹树婆娑。华毂苦嫌云路隔，衲衣长向雪峰何。